FI Euroopan unionin virallinen lehti CE 88/170

(2004/C 88 E/0178)

KIRJALLINEN KYSYMYS E-0154/04

esittäjä(t): Margrietus van den Berg (PSE) komissiolle

(29. tammikuuta 2004)

Aihe: Kleptokraattivero

Yritykset väittävät, että niiden edessä ovat kovat ajat: saneeraukset, irtisanomiset, tappiolliset tulokset. Yritysten johdon mielestä vika ei ole heissä, vaan tulot supistuvat, koska kansantalous on huonossa kunnossa. Taas sanotaan, että on toteutettava kaikkien kannalta kipeitä toimia, kaikkien on kiristettävä vyötään ja kannettava yhteistä kuormaa. Kaikkien on kannettava kortensa kekoon niin, että lopulta päästään vaikeuksien yli. Kun tarkastellaan toimitusjohtajien palkkoja Alankomaissa huomataan, että ne ovat yhä pilvissä optioiden, kultaisten kädenpuristusten, bonusten ja lainojen ansiosta. Vyön kiristäminen ei näköjään koske heitä.

Koska Balkenenden hallituksen ja Tabaksblatin johtaman komitean ehdotukset eivät riitä rajoittamaan näitä korkeita tuloja, Alankomaiden ammattiliittojen keskusjärjestö FNV on ehdottanut muita toimia. Se haluaa, että Alankomaiden viranomaiset nappaavat nämä huipputulot verotuksen avulla. Se merkitsee, että tietyn — esimerkiksi 500 000 euron — rajan ylittäviin tuloihin sovelletaan nykyistä 52 prosenttia kireämpää verotusta. Saatavat lisätulot voitaisiin käyttää taloudelliseen apuun niille, jotka ovat joutuneet kyseisten herrojen toteuttamien saneeraustoimien uhreiksi.

1. Katsooko komissio, että eurooppalaisilla toimitusjohtajilla on aivan käsittämättömän korkeat palkat, kun otetaan huomioon, miten huonosti yrityksillä menee ja että ihmisiä on sanottava sen takia irti?

2. Katsooko komissio, että niin sanottu ”kleptokraattivero” olisi asianmukainen toimenpide tilanteen korjaamiseksi, ja olisiko komissio valmis, kun otetaan huomioon, että useissa unionin jäsenvaltioissa tilanne on sama, jonkinlaiseen yhteensovittamiseen?

3. Voiko komissio ajatella, että se itse ottaisi osaa tähän prosessiin? Mitä toimenpiteitä komissio siinä tapauksessa voisi toteuttaa?

Frits Bolkesteinin komission puolesta antama vastaus

(12. maaliskuuta 2004)

1. Komissio katsoo, että johtajien palkkioiden rakennetta ja määrää koskevat päätökset kuuluvat ensisijaisesti yrityksille ja niiden osakkeenomistajille. Komissio on kuitenkin sitä mieltä, että osakkeenomistajien olisi voitava muodostaa perusteellinen kuva yrityksen tuloksen ja johdon palkka- ja palkkiotason välisestä suhteesta sekä päättää osakkeen hintaan sidoksissa olevista palkkioista. Tätä varten tarvitaan tietojen antamista koskevat asianmukaiset sääntelypuitteet ja hallintotapaa koskevia tarkastuksia.

2. Kuten komissio totesi EU:n tulevaa veropolitiikkaa koskevasta kattavasta strategiasta toukokuussa 2001 antamassaan tiedonannossa (1), monella verotuksen alalla, kuten julkisten menojen alalla, yhdenmukaistaminen ei ole jäsenvaltioiden verojärjestelmien toisistaan suuresti poikkeavien ominaisuuksien ja erilaisten kansallisten mieltymysten vuoksi tarpeen eikä toivottavaa. Komission näkemyksen mukaan esimerkiksi tuloverot voidaan jättää jäsenvaltioiden päätettäväksi silloinkin, kun Euroopan unioni on nykyistä enemmän yhdentynyt. Tuloverojen yhteensovittamista EU:n tasolla tarvitaan vain rajatylittävään toimintaan liittyvän syrjinnän estämiseksi tai neljän vapauden harjoittamiseen liittyvien esteiden poistamiseksi sekä joissakin tapauksissa siksi, että vältettäisiin kaksinkertainen verotus tai rajatylittävän toiminnan tahaton verottamatta jättäminen tai että voitaisiin estää rajatylittävään toimintaan liittyvät veropetokset.

3. Komissio ilmoitti yhtiöoikeuden uudistamisesta ja omistajaohjauksen (corporate governance) parantamisesta Euroopan unionissa 21. toukokuuta 2003 antamassaan tiedonannossa (2), että se aikoo antaa suosituksen johdon palkkioita koskevien asianmukaisten sääntelypuitteiden vahvistamisesta. Sääntely-puitteiden olisi koostuttava neljästä perustekijästä: nämä ovat palkka- ja palkkiopolitiikkaa koskevien tietojen antaminen vuositilinpäätöksessä, johdon yksittäisten jäsenten palkkausta ja palkkioita koskevien tarkkojen tietojen antaminen vuositilinpäätöksessä, vaatimus yhtiökokouksen ennakkohyväksynnän hankkimisesta johdon jäsenille tarkoitetuille osake- ja osakeoptiojärjestelmille sekä yhtiölle tämänkaltaisista järjestelmistä aiheutuvien kustannusten asianmukainen huomioonottaminen vuositilinpäätöksessä. Komissio aikoo antaa suosituksen vuonna 2004.

(1) EYVL C 284, 10.10.2001.

(2) KOM(2003) 284 lopullinen.